
A régió familiáris hiperkoleszterinémiás betegeinek jellemzői az FH regiszter adatai alapján

Kulcsszavak: familiáris hypercholesterinaemia; regiszter; alacsony sűrűségű lipoprotein koleszterin; lipidcsökkentő kezelés
Bevezetés
A familiáris hiperkoleszterinémia (FH) egy monogénes formában öröklődő anyagcsere
betegség, mely jelentősen emelkedett össz- és LDL-C szinttel jár és korai szív- és
érrendszeri szövődmények kialakulásához vezet, így felismerése, az egyéb kockázati
tényezők azonosítása, és a korai, hatékony lipidcsökkentő kezelés alkalmazása kiemelten
fontos feladat. Ezért célul tűztük ki az FH regiszter regionális adatainak feldolgozását.
Betegek és módszerek
192 heterozigóta FH-s beteg adatait elemeztük. Az anamnesztikus adatok, a fizikális
vizsgálat, a laboratóriumi paraméterek és a genetikai vizsgálat eredményei mellett az
alkalmazott kezelés hatására elért lipid értékek összesítését végeztük el részben a regiszter
adatai, részben az UDMed adatbázisa alapján. Az FH diagnózisának felállításhoz a Dutch
Lipid Clinic Network (DLCN) kritériumrendszert alkalmaztuk. A statisztikai elemzést a
Statistica 13.5.0.17 szoftver segítségével végeztük.
Eredmények
A 140 nő (72,9%) és 52 férfi (27,1%) életkora 49,4±15,7 év, a BMI 25,8±4,5 kg/m2 volt a
bevonáskor. A családi anamnézisben 33 esetben szerepelt korai kardiovaszkuláris esemény
(17,2%), 86 esetben hiperkoleszterinémia (44.8%) és 63 esetben késői vagy ismeretlen idejű
kardiovaszkuláris esemény (32,8%). A betegek anamnézisében 74 esetben szerepelt
hipertónia (38,5%), 4 esetben diabetes mellitus (2,1%), 23 esetben dohányzás (12%). 2-2
betegnél tendon xanthoma ill. arcus corneae (1-1%), 8 betegnél xanthelasma (4,2%) került
leírásra. A diagnózis felállításakor az összkoleszterinszint 8,92±2,71 mmol/L, az LDL-C
szint 6,04±1,9 mmol/L, az ApoB100 szint 1,7±0,6 g/L volt. 53 esetben (27,6%) a genetikai
vizsgálat alátámasztotta az FH diagnózisát, 1 esetben összetett heterozigóta, 52 esetben
heterozigóta FH igazolódott. 110 beteg (57,3%) részesül statin, 80 (41,7%) ezetimib, 26
(13,5%) pedig PCSK9 gátló kezelésben. 45 beteg (23,4%) igazolt statin intoleráns. A
kezelés mellett elért összkoleszterinszint 5,86±2,15 mmol/L (-34,3%), az LDL-C 3,42±1,69
(-43,4%) mmol/L, az ApoB100 1,22±0,48 g/L (-28,2%).
Következtetések
A régióban diagnosztizált heterozigóta FH-s betegek száma jelentősen elmarad a
prevalencia adatok alapján becsült betegszámtól. A társbetegségek előfordulási aránya az
irodalmi adatoknak megfelel. Részben a statin intolerancia gyakori előfordulása, részben a
finanszírozási korlátok miatt a korszerű kombinált lipidcsökkentő kezelés gyakran elmarad,
ennek megfelelően az LDL-C célérték elérése sem valósul meg.



